15 दिनों से गोपालपुर गांव की आधी आबादी अंधेरे में, खंभे में उतरा करंट
भास्कर संवाददाता | नसरुल्लागंज/गोपालपुर
गोपालपुर गांव में पिछले 15 दिनों से आधी आबादी अंधेरे में रहने को विवश है। लाइनमैन की नियुक्ति नहीं होने से ग्रामीणों को बिजली के लिए मशक्कत करना पड़ रही है। लोड बढ़ने से ट्रांसफार्मर में शार्ट सर्किट हुआ, जिससे बस स्टेंड सहित आसपास के व्यापारियों के प्रतिष्ठानों के विद्युत पोल में करंट उतर आया। बाद में ग्रामीणों को ही ट्रांसफार्मर पर जंफर बांधने पड़े, जिसके बाद करंट से मुक्ति मिल सकी।
गोपालपुर के रामविलास गौड़, राहुल शर्मा, नीलेश गिरी, हेमंत गिरी, भूरा राठौर, रामकृष्ण परिहार व राजेश राठौर ने बताया कि आठ गांवों में विद्युत कंपनी ने मरम्मत के लिए एक लाइनमैन को नियुक्त किया है जो इटावा स्थित पॉवर हाऊस पर पदस्थ है। बिजली जाने व तार टूटने पर मरम्मत का कार्य नहीं हो पाता।
मरम्मत के लिए अस्थायी तौर पर श्यामपुर के एक ग्रामीण प्यारेलाल को 100 रुपए दैनिक वेतन पर रखा गया है। यह बिजली गुल होने पर श्यामपुर से आकर मरम्मत का कार्य करता है। इसमें लगभग तीन घंटे से अधिक का समय लग जाता है।
हादसे का खतरा
गोपालपुर के ग्रामीणों ने बताया कि 9 माह से लाइनमैन नहीं होने से सीगांव, ससली, गोपालपुरी, इटावा, इटारसी, गिल्लौर, बचगांव, बरखेड़ी व पिपलिया सहित आसपास के गांवों में आगजनी की घटना हो सकती है। ऐसी स्थिति में यदि ध्यान नहीं दिया गया तो गर्मी में बड़ी घटना घटित हो सकती है।
ट्रांसफारमर पर लोड अधिक होने पर कई गांवों में अंधेरा।
समस्या का होगा निदान
इस संबंध में विद्युत वितरण कंपनी के कार्यपालन यंत्री डीबी ठाकरे ने बताया कि गांव में स्थायी विद्युतकर्मी की नियुक्ति की जाएगी। उन्होंने बताया कि अधिकांश ग्रामीण विद्युत पोल के साथ छेड़छाड़ करते हैं, जिससे इस प्रकार की घटना घटित होती है। शीघ्र ही यहां पर केवल लाईन विस्तार का कार्य किया जाएगा, जिससे शार्ट सर्किट की समस्या से मुक्ति मिल जाएगी।
hin_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva